Lars Myraune

Familie og yrkesliv

Lars Myraune er sønn av gårdbruker Gustav Myraunet (1917–1984) og husmor Julianne Sandvik (1913–1998). Han er eldre bror av Milian Myraunet, tidligere fylkesrådmann i Sør-Trøndelag fylkeskommune og styreleder ved St. Olavs Hospital. Lars fikk etternavnet Myraune, fordi han ble døpt av en fremmed prest som fant den opprinnelige skrivemåten i kirkeboken.
Han fullførte grunnskolen i 1958, gikk framhaldsskole 1958–1960 samt ungdomsskole 1961–1962. Han tok senere artium som privatist i 1969. Myraune hadde tenkt å gå veien som journalist, men gikk heller inn i Luftforsvaret. Han gikk befalsskole i Luftforsvaret i Stavern 1965–1966. Myraune ble uteksaminert fra Luftkrigsskolen i Trondheim i 1971, og har fullførte studier som systemanalytiker fra NATO i Tyskland fra 1976. Samme år studerte han også bedriftsøkonomi ved BI. Han fullførte senere Forsvarets stabsskole II i 1984 og Forsvarets høgskoles totalforsvarskurs i 1994.
Myraune var sambandsbefal ved Bardufoss flystasjon 1966–1967, instruktør og lærer ved sambandsskolen i Luftforsvaret 1967–1969, radarkontrollør på Gråkallen 1971–1975 og i Kautokeino 1977–1979 samt systemanalytiker på Mågerø 1979–1982. Han var tilbake i Trøndelag i 1980-årene, da han var lærer og programsjef ved Luftkrigsskolen 1983–1987 og nestkommanderende ved Luftkontrollinspektoratet 1987–1990. Videre var han Commander Mission Support Wing i Tyskland 1990–1994, luftkontrollinspektør i Kongsvinger 1994–1999, assisterende stabssjef ved AirNorth Ramstein GE 1999–2002 og prosjektoffiser ved Forsvarets overkommando høsten 2002. Han ble utnevnt til generalmajor i Luftforsvaret 13. desember 2002 og beordret til tjeneste som kommandør ved Combined Air Operations Centre (CAOC) 3 på Løding.
Han tok over slektsgården Myraunet i 1982, og har senere overdratt den til sin sønn, Gustav Myraune.

Ordfører 2003–2009

Han kommer fra en politisk interessert familie, hvor både faren og farfaren var kommunepolitikere.
Myraune startet sitt politiske engasjement som 17-åring i Ungdommens kommunestyre på Frosta. Han var senere medlem av Frosta kommunestyre 1983–1985 og varaordfører 1985–1989. Han kom senere tilbake til Frosta, og ble valgt inn i kommunestyret i 2003 og var ordfører i Frosta fra 2003 til 2009. 
I 2007 ble han gjenvalgt etter at Høyre ble største parti med 37,8 prosent av stemmene, en økning på 19,1 prosentpoeng fra 2003, som gav partiet ni representanter i kommunestyret. Medregnet slengere hadde Myraune fått halvparten av stemmene. 
Han gikk av som ordfører i 2009 da han ble valgt inn på Stortinget og ble etterfulgt av Høyres gruppeleder, Frode Revhaug.

Stortingsrepresentant 2009–2013

Myraune var 2. nestleder i Nord-Trøndelag Høyre 2004–2006, 1. nestleder 2006–2008 og leder 2008–2012. Han ble nominert som partiets 1. kandidat til Stortinget ved stortingsvalget 2009. og ble valgt inn på Stortinget på utjevningsmandat. Han ble dermed Høyres første representant fra Nord-Trøndelag siden 1993, og bidro til at Høyre fikk representanter fra alle fylker for første gang siden 1985. Myraune var medlem av Stortingets transport- og kommunikasjonskomité. Han var også medlem av Stortingets delegasjon til Den vesteuropeiske union, styremedlem i Den norske atlanterhavskomité og nestleder i Høyres forsvars- og sikkerhetspolitiske utvalg.
Myraune har blitt regnet som en del av «bunads-Høyre» sammen med stortingsrepresentanter som Bent Høie, Trond Helleland, Elisabeth Røbekk Nørve, Svein Harberg, Bjørn Lødemel og Frank Bakke-Jensen. Myraune anser det å styrke det lokale selvstyret og flere levende bygdesamfunn som sine viktigste kampsaker. Han er også en uttalt motstander av sentralisering og av tilbaketrekking av norske styrker fra Afghanistan. 
På Stortinget fremmet Myraune forslag knyttet til blant annet kraftforsyningen i Midt-Norge, små og mellomstore bedrifters vilkår, informasjonssikkerhet, bruksrettigheter i statsallmenninger samt omfang av inngrepsfrie naturområder. Han har også vært med på å foreslå en ny befalsordning i Forsvaret, utvidet kommunalt selvstyre i spørsmålet om motorferdsel i utmark, fjerning av særreguleringer (som boplikten) på landbrukseiendom, og at det skal brukes skjønn der offentlige skjema har blitt utfylt feil, men der det ikke er personlig vinning.
I mai 2012 varslet han at han ikke ville søke gjenvalg til Stortinget av familiære hensyn.

Utmerkelser

I 1995 ble han tildelt den kuwaitiske Frigjøringsmedaljen for sin deltagelse i Gulfkrigen 1990–1991. I 2001 ble Myraune tildelt ridderkorset av Storfyrst Gediminas av Litauens orden.